钦定古今图书集成/明伦汇编/氏族典/第454卷 > 《廖用贤尚友录》 > 宋之问
## 钦定古今图书集成/明伦汇编/氏族典/第454卷 > 《廖用贤尚友录》 > 宋之问

按《唐书李适传》：“宋之问，字延清，汾州人。父令文，高宗
时为东台详正学士。之问伟仪貌，武后召与杨炯分
直习艺馆，累转左奉宸内供奉。于时张易之等烝昵
宠甚，之问倾心媚附。及败，贬泷州，逃归洛阳，匿张仲
之家。会武三思复用事，仲之谋安王室，之问令兄子
昙上急变，因丐赎罪，由是擢鸿胪主簿，天下丑其行。”
景龙中，迁考功员外郎，謟事太平公主，故见用。及安
乐公主权盛，复往谐结，故太平深疾之。发其知贡举
时赇饷狼籍，下迁越州长史。睿宗立，流钦州，赐死。